Ehdotus Euroopan parlamentin ja neuvoston direktiiviksi avoimen verkon tarjoamisen (ONP) soveltamisesta puhelintoimintaan ja teleyleispalvelusta kilpailuympäristössä (korvaa Euroopan parlamentin ja neuvoston direktiivin 95/62/EY) /* KOM/96/0419 lopull. - COD 96/0226 */



Virallinen lehti nro C 371 , 09/12/1996 s. 0022



Ehdotus Euroopan parlamentin ja neuvoston direktiiviksi avoimen verkon tarjoamisen (ONP) soveltamisesta puhelintoimintaan ja teleyleispalvelusta kilpailuympäristössä (korvaa Euroopan parlamentin ja neuvoston direktiivin 95/62/EY) (96/C 371/02) (ETA:n kannalta merkityksellinen teksti) KOM(96) 419 lopull. - 96/0226 (COD) (Komission esittämä 5 päivänä marraskuuta 1996) EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan yhteisön perustamissopimuksen ja erityisesti sen 100 a artiklan, ottavat huomioon komission ehdotuksen, ottavat huomioon talous- ja sosiaalikomitean lausunnon, noudattavat perustamissopimuksen 189 b artiklassa määrättyä menettelyä, sekä katsovat, että 1. telepalvelujen ja -infrastruktuurin tarjoaminen yhteisössä vapautetaan 1 päivästä tammikuuta 1998 alkaen jättäen tietyille jäsenvaltioille siirtymäkaudet; neuvosto (1), Euroopan parlamentti (2), talous- ja sosiaalikomitea (3) ja alueiden komitea (4) ovat kaikki tunnustaneet, että vapauttamisen yhteydessä on samanaikaisesti luotava yhdenmukainen yleispalvelun tarjoamisen varmistava sääntely; yleispalvelun käsitteen on kehityttävä rinnan tekniikan ja markkinoiden kehittymisen ja käyttäjien kysynnän muutosten kanssa; yhteisössä on edistytty kohti yleispalvelun soveltamisalan määrittämistä ja sääntöjen antamista sen hinnoitteluun ja rahoitukseen (5) komissio aikoo julkaista seurantakertomuksen yleispuhelinpalvelun laajuudesta, tasosta, laadusta ja kohtuuhintaisuudesta yhteisössä ennen 1 päivää tammikuuta 1998 ja sen jälkeen säännöllisesti (6), 2. telepalvelujen sisämarkkinoiden luomisesta avoimen verkon tarjoamisen avulla 28 päivänä kesäkuuta 1990 annetussa neuvoston direktiivissä 90/387/ETY (7) säädetään yleinen kehys ONP-periaatteiden soveltamiselle tietyillä alueilla, 3. avoimen verkon tarjoamisen (ONP) soveltamisesta pientaajuuspuheviestitykseen 13 päivänä joulukuuta 1995 annetun Euroopan parlamentin ja neuvoston direktiivin 95/62/EY (8) 32 artiklan 1 kohdassa vaaditaan Euroopan parlamenttia ja neuvostoa päättämään 1 päivään tammikuuta 1998 mennessä komission jättämän ehdotuksen pohjalta direktiivin tarkistamisesta sen mukauttamiseksi markkinoiden vapauttamisen tarpeita vastaavaksi; direktiiviä 95/62/EY ei sovelleta matkapuhelinpalveluihin; siirryttäessä kilpailumarkkinoille on olemassa tiettyjä velvoitteita, joita on sovellettava kaikkiin puhelinpalveluja kiinteissä verkoissa tarjoaviin organisaatioihin, ja muita velvoitteita, jotka on säilytettävä ainoastaan niin kauan kuin tietyt organisaatiot säilyttävät merkittävän markkina-asemansa ja niillä on siten mahdollisuus vaikuttaa markkinaolosuhteisiin kilpailijoistaan riippumatta; käyttäjien ja kuluttajien vaatimukset kohtuuhintaisuudesta, kustannusten valvonnasta ja käyttäjien toiminteista on otettu täysin huomioon siten kuin ne on ilmaistu teleyleispalvelusta käydyssä julkisessa kuulemisessa (9); koska direktiivin 95/62/EY vaadittavat muutokset ovat huomattavat, mainittu direktiivi on selvyyden vuoksi syytä muotoilla uudelleen; tämä direktiivi ei vaikuta liitteessä IV olevaan aikatauluun, jonka mukaan jäsenvaltiot panevat täytäntöön direktiivin 95/62/EY, 4. yleispalvelun perusvaatimus on tarjota käyttäjille pyynnöstä kiinteä liittymä kiinteään yleiseen puhelinverkkoon kohtuuhintaan; liittymän tarjoamiseen käytettävää tekniikkaa ei saa rajoittaa, ja joko langallisen tai langattoman tekniikan käyttö on sallittava; kohtuuhintaisuus on määritettävä kansallisesti kansallisten erityisolosuhteiden perusteella, joihin kuuluvat myös kaupunki- ja maaseutusuunnittelu; puhelinpalvelun kohtuuhintaisuus liittyy tietoon, jota käyttäjät saavat puhelimen käyttökustannuksista sekä puhelimen käytön suhteellisista kustannuksista verrattuina muihin palveluihin, tariffien tasapainottaminen johtaa siirtymiseen pois yhtäläisen alhaisista ja kustannuksiin suhteuttamattomista tariffeista; kunnes kilpailu todella toimii, suojatoimenpiteet saattavat olla tarpeen, jotta syrjäisten tai maaseutualueiden hinnankorotuksia ei käytetä muiden alueiden hintojen alennuksista aiheutuvien tappioiden korvaamiseen; hintakattoja ja muita vastaavia järjestelmiä voidaan käyttää varmistamaan, että tarvittava tasapainottaminen ei vaikuta käyttäjiin käänteisesti ja että erot korkeiden ja alhaisten kustannusten alueiden hinnoissa eivät vaaranna puhelinpalvelujen kohtuuhintaisuutta, 5. puhelinverkon ja -palvelun merkitys on niin suuri, että niiden pitäisi olla kaikkien niitä perustellusti pyytävien saatavilla; toissijaisuusperiaatteen mukaisesti jäsenvaltiot päättävät, millä organisaatioilla on vastuu tässä direktiivissä kuvattujen teleyleispalvelun eri osien tarjoamisesta; vastaavat velvoitteet voitaisiin liittää ehtoina puhelintoimintapalvelujen tarjoamislupiin; ainoastaan tässä direktiivissä tarkoitettujen velvoitteiden nettokustannukset voidaan jakaa yleispalvelun rahoitusjärjestelmässä, 6. luettelopalvelujen tarjoaminen on kilpailutoimintaa; yksilöiden suojelusta henkilötietojen käsittelyssä ja näiden tietojen vapaasta liikkuvuudesta 24 päivänä lokakuuta 1995 annetussa Euroopan parlamentin ja neuvoston direktiivissä 95/46/EY säädetään henkilötietojen käsittelystä (10); yhteisössä on edistytty direktiiviehdotuksen kanssa, joka koskee henkilötietojen käsittelyä ja yksityisyyden suojaamista televiestintäalalla ja jossa annetaan tilaajalle mahdollisuus tulla poistetuksi painetusta tai elektronisesta luettelosta tai saada osa itseään koskevia tietoja poistetuksi omasta pyynnöstään (11); käyttäjät ja kuluttajat haluavat kattavia luetteloja ja luettelotiedustelupalveluja, jotka sisältävät kaikki luetteloidut puhelimen tilaajat ja niiden numerot (mukaan lukien kiinteät, matkapuhelin- ja henkilökohtaiset puhelinnumerot); tämä direktiivi ei vaikuta tilanteeseen, jossa tiettyjä puhelinluetteloja ja luettelopalveluja tarjotaan kuluttajan kannalta ilmaiselta tuntuvalla tavalla, 7. yhteisen eurooppalaisen hätänumeron käyttöönotosta 29 päivänä heinäkuuta 1991 tehdyssä neuvoston päätöksessä 91/396/ETY (12) vaaditaan jäsenvaltioita varmistamaan, että numero 112 otetaan viimeistään 31 päivänä joulukuuta 1996 käyttöön yleisissä puhelinverkoissa yhteisenä eurooppalaisena hätänumerona; on tärkeää, että käyttäjät pystyvät soittamaan hätänumeroihin ja erityisesti yhteiseen eurooppalaiseen hätänumeroon 112 ilmaiseksi mistä tahansa puhelimesta, myös yleisöpuhelimista tarvitsematta kolikoita tai kortteja, 8. laatu ja hinta ovat avaintekijöitä kilpailumarkkinoilla, ja kansallisten sääntelyviranomaisten on kyettävä valvomaan saavutettua palvelun laatua ja toteuttamaan tarvittaessa aiheellisia korjaustoimenpiteitä; nämä valtuudet eivät kuitenkaan rajoita kansallisten ja yhteisön viranomaisten oikeutta soveltaa kilpailulainsäädäntöä, 9. olennaisten vaatimusten perusteella jäsenvaltio voi asettaa poikkeuksellisesti ehtoja liittymiselle kiinteään yleiseen puhelinverkkoon tai yleisesti saatavilla oleviin puhelinpalveluihin sekä näiden käytölle; kansalliset sääntelyviranomaiset voivat antaa luvan menettelyihin, joilla organisaatio voi välittömästi rajoittaa liittymistä erityisesti petostapauksessa; lukuun ottamatta tapauksia, joissa laskut maksetaan jatkuvasti myöhässä tai jätetään maksamatta, kuluttajat on suojattava välittömältä verkkoyhteyden katkaisemiselta maksamattoman laskun perusteella, ja kuluttajien on voitava keskeytyksettä käyttää olennaisia puhelinpalveluja erityisesti erimielisyyksissä lisämaksullisten palvelujen käytöstä aiheutuvista korkeista laskuista, kunnes erimielisyys on ratkaistu, 10. äänitaajuusvalinta- ja eritelty laskutus -toiminteet ovat yleensä saatavilla nykyaikaisissa puhelinvaihteissa, minkä vuoksi niitä voidaan tarjota helposti sen jälkeen, kun vanhat vaihteet on nykyaikaistettu tai uudet vaihteet on asennettu; äänitaajuusvalintaa käytetään yhä enemmän vuorovaikutteisissa erikoispalveluissa ja -toiminteissa, joihin kuuluu myös lisäarvopalveluja, ja tämän toiminteen puuttuminen voi estää käyttäjiä pääsemästä tiettyihin palveluihin; eritelty laskutus ja valikoiva puhelujen esto ovat tehokkaita keinoja, joilla käyttäjät voivat ohjata ja valvoa puhelinverkkojen käyttöään; yhteisössä on edistytty direktiiviehdotuksen kanssa, joka koskee henkilötietojen käsittelyä ja yksityisyyden suojaamista televiestintäalalla ja jossa taataan käyttäjien yksityisyyden suoja eritellyn laskutuksen osalta; Euroopan standardointijärjestöt ovat laatineet teknisten rajapintojen yhdenmukaistetut standardit liittymiselle digitaaliseen monipalveluverkkoon (ISDN) niin sanotun S/T-liitäntäpisteen kautta, 11. tietyt tariffeja ja kustannuslaskentajärjestelmiä koskevat aikaisemmat velvoitteet eivät ole kilpailun alettua enää aiheellisia, ja toimivaltaiset kansalliset sääntelyviranomaiset voivat helpottaa muita velvoitteita, kun kilpailussa on päästy haluttuihin tavoitteisiin; kaikissa tapauksissa sovelletaan perustamissopimuksen kilpailusääntöjen syrjimättömyysvaatimuksia, 12. kohtuuhintaisuudesta, palvelun laadusta ja yleispalvelun tulevasta laajuudesta on käytävä neuvotteluja kansallisella tasolla ja Euroopan tasolla kaikkien asianomaisten osapuolten kesken; tällaiset neuvottelut edellyttävät, että on saatavilla riittävää tietoa yleispalvelun tasosta, laadusta ja kohtuuhintaisuudesta; vammaisten käyttäjien olisi mahdollisuuksien mukaan saatava suurin piirtein samantasoiset palvelut kuin muiden käyttäjien puhelinpalveluihin liittymisen ja niiden käytön osalta, 13. komission on kyettävä valvomaan käytännössä tämän direktiivin soveltamista, ja kaikkien eurooppalaisten käyttäjien on voitava tietää, mistä löytyy julkaistua tietoa puhelinpalveluista muissa jäsenvaltioissa, 14. koska kiinteän ja matkapuhelinpalvelun odotetaan lähentyvän toisiaan tulevaisuudessa, direktiivin soveltuvuutta matkaviestinpalveluihin olisi tarkasteltava uudelleen, kun direktiivi tarkistetaan; direktiivin tarkistuspäivämäärä 31 päivä joulukuuta 1999 mahdollistaa kaikkien ONP-direktiivien yhteen sovitetun tarkistuksen yleisten televerkkojen ja puhelintoimintapalvelujen vapauttamisesta saadun kokemuksen perusteella, ja 15. olennaisia tavoitteita, joita ovat teleyleispalvelun varmistaminen kaikille eurooppalaisille käyttäjille ja yhdenmukaistetut ehdot kiinteisiin yleisiin puhelinverkkoihin ja yleisesti saatavilla oleviin puhelinpalveluihin liittymiselle ja niiden käyttämiselle, ei voida saavuttaa tyydyttävästi jäsenvaltioiden tasolla, OVAT ANTANEET TÄMÄN DIREKTIIVIN: I LUKU SOVELTAMISALA, TAVOITE JA MÄÄRITELMÄT 1 artikla Soveltamisala ja tavoite 1. Tämä direktiivi koskee avoimen ja tehokkaan kiinteisiin yleisiin puhelinverkkoihin ja yleisesti saatavilla oleviin puhelinpalveluihin liittymisen ja niiden käyttämisen ehtojen yhdenmukaistamista avointen kilpailumarkkinoiden ympäristössä avoimen verkon tarjoamisen (ONP) periaatteiden mukaisesti. Direktiivin tarkoitus on varmistaa, että kaikkialla yhteisössä on saatavissa laadukkaat puhelinpalvelut ja että kaikki käyttäjät, mukaan lukien kuluttajat, voivat käyttää määrättyä puhelinpalvelukokonaisuutta kohtuuhinnoin. 2. Tämä direktiivi korvaa direktiivin 95/62/EY. 2 artikla Määritelmät 1. Direktiivissä 90/387/ETY annettuja määritelmiä sovelletaan aiheellisin osin tähän direktiiviin. 2. Tässä direktiivissä tarkoitetaan: - `käyttäjällä` henkilöitä, mukaan lukien kuluttajat, tai organisaatioita, jotka käyttävät tai pyytävät yleisesti saatavilla olevia telepalveluita, - `kuluttajalla` ketä tahansa luonnollista henkilöä, joka käyttää kiinteää yleistä puhelinverkkoa tai yleisesti saatavilla olevaa puhelinpalvelua muussa kuin kaupallisessa tai ammatillisessa tarkoituksessa, - `kiinteällä yleisellä puhelinverkolla` niitä yleisen kytkentäisen televerkon osia, joita käytetään kokonaan tai osittain puhelintoimintapalvelun tarjoamiseen sijainniltaan kiinteiden verkon liityntäpisteiden välillä, - `yleisöpuhelimella` yleisön käytettävissä olevaa puhelinta, jonka käyttö voidaan maksaa kolikoilla, luotto- tai maksukorteilla ja/tai puhelukorteilla, - `yleisesti saatavilla olevalla puhelinpalvelulla` palvelua, jonka puhelimen käyttäjät saavat käyttöönsä kiinteän yleisen puhelinverkon kautta ja joka sisältää tässä direktiivissä eriteltyjen toiminteiden saatavuuden, - `yleispalvelulla` tietynlaatuisten palvelujen määriteltyä vähimmäiskokonaisuutta, joka on kaikkien käyttäjien saatavilla näiden maantieteellisestä sijainnista riippumatta ja erityiset kansalliset olosuhteet huomioon ottaen kohtuuhintaan, - `kansallisella sääntelyviranomaisella` kunkin jäsenvaltion toimielintä tai toimielimiä, joille jäsenvaltio on antanut muun muassa tässä direktiivissä tarkoitetut sääntelytehtävät, - `ONP-komitealla` direktiivin 90/387/ETY 9 artiklan 1 kohdan mukaisesti perustettua komiteaa, - `merkittävässä markkina-asemassa olevalla organisaatiolla` jäsenvaltiossa kiinteitä yleisiä puhelinverkkoja ja/tai yleisesti saatavilla olevia puhelinpalveluja tarjoavaa organisaatiota, jonka kyseisen jäsenvaltion sääntelyviranomainen on nimennyt merkittävässä markkina-asemassa olevaksi organisaatioksi ja ilmoittanut tästä komissiolle. Organisaation katsotaan olevan merkittävässä markkina-asemassa, jos sillä on vähintään 25 prosentin markkinaosuus jäsenvaltion puhelintoimintamarkkinoilla. Kansalliset sääntelyviranomaiset voivat päättää, että organisaatio, jolla on pienempi kuin 25 prosentin markkinaosuus puhelintoimintamarkkinoilla, on merkittävässä markkina-asemassa. Ne voivat päättää myös, että organisaatio, jolla on suurempi kuin 25 prosentin markkinaosuus puhelintoimintamarkkinoilla, ei ole merkittävässä markkina-asemassa. Kummassakin tapauksessa päätöksessä on otettava huomioon organisaation kyky vaikuttaa markkinaolosuhteisiin, liikevaihto suhteessa markkinoiden kokoon, sen kyky hallita loppukäyttäjien liittymistapoja, sen saatavissa oleva rahoitus ja kokemus tuotteiden ja palvelujen tarjoamisesta markkinoilla. II LUKU MÄÄRÄTYN TELEPALVELUKOKONAISUUDEN TARJOAMINEN 3 artikla Telepalvelujen saatavuus Jäsenvaltioiden on varmistettava tässä luvussa kuvattujen palvelujen saatavuus kaikkialla alueellaan. Jos näitä palveluja ei voida tarjota kaupallisesti jäsenvaltioiden määräämien ehtojen perusteella, jäsenvaltiot voivat perustaa yleispalvelujärjestelmiä näiden palvelujen rahoituksen jakamiseksi yhteisön oikeuden mukaisesti. 4 artikla Kohtuuhintaisuus 1. Jäsenvaltioiden on varmistettava tässä luvussa kuvattujen palvelujen kohtuuhintaisuus kansalliset olosuhteet huomioon ottaen. Jäsenvaltioiden on erityisesti säilytettävä tiettyjen palvelujen kohtuuhintaisuus maaseutualueiden tai korkeiden kustannusten alueiden käyttäjille tarvittaessa toteuttamalla toimenpiteitä, joilla varmistetaan, että maaseutualueiden hinnankorotuksia ei käytetä muiden alueiden hintojen alennuksista aiheutuvien tappioiden korvaamiseen, sekä haavoittuville käyttäjäryhmille, kuten vanhuksille, vammaisille ja puhelinta vähän käyttäville, ottaen huomioon kehityksen kohti tariffien suhteuttamista kustannuksiin. Tätä varten jäsenvaltioiden on poistettava velvoitteet, jotka estävät erityis- tai kohdennettujen tariffijärjestelmien käytön tämän direktiivin mukaisia palveluja tarjottaessa tai rajoittavat niiden käyttöä, ja ne voivat yhteisön oikeuden mukaisesti ottaa käyttöön hintakattoja tai muita vastaavia järjestelmiä joillekin tai kaikille määritetyille palveluille aiheelliseksi ajaksi. Jäsenvaltioiden on julkaistava säännöt ja perusteet kohtuuhintaisuuden varmistamiseksi kansallisella tasolla ottaen huomioon 24 artiklassa säädetty kuulemismenettely. 2. Jäsenvaltioiden on julkaistava säännöllisesti kertomuksia tariffien kehittymisestä. 5 artikla Verkkoyhteyksien tarjoaminen ja puhelinpalveluihin liittyminen 1. Jäsenvaltioiden on huolehdittava, että kaikki perustellut pyynnöt liittyä kiinteään yleiseen puhelinverkkoon ja saada yleisesti saatavilla olevia puhelinpalveluja kiinteän liittymän välityksellä täytetään. Toimitetun liittymän avulla käyttäjien on voitava soittaa ja vastaanottaa kotimaan- ja ulkomaanpuheluja; mainittujen puhelujen on tuettava puhe- ja telekopio- ja/tai datasiirtoa. 2. Jos verkon tarjoaja toteaa, että liittymästä saatavat tulot huomioon ottaen käyttäjää voidaan palvella ainoastaan tappiollisesti tai kustannuksin, jotka jäävät tavanomaisen kaupallisen tason ulkopuolelle, kyseisen käyttäjän palvelemisesta aiheutuvat nettokustannukset voidaan jakaa muiden organisaatioiden kanssa osana yleispalvelun rahoitusjärjestelmää. 6 artikla Luettelopalvelut 1. Jäsenvaltioiden on huolehdittava henkilötietojen ja yksityisyyden suojaamista koskevan lainsäädännön, muun muassa direktiivin 95/46/EY, vaatimusten mukaisesti, että: (a) tilaajilla on oikeus saada luetteloteksti yleisesti saatavilla oleviin luetteloihin, tarkastaa ja tarvittaessa korjata se tai pyytää luettelotekstin poistamista; (b) luettelot kaikista tilaajista, jotka antavat suostumuksensa luettelotekstiin, mukaan lukien kiinteät ja henkilökohtaiset numerot, ovat käyttäjien saatavilla painetussa ja tarvittaessa elektronisessa muodossa ja ne saatetaan ajan tasalle säännöllisesti; (c) kaikki luetteloitujen tilaajien numerot käsittävät luettelopalvelut ovat kaikkien käyttäjien, myös yleisöpuhelimien käyttäjien, saatavilla. 2. Edellä 1 kohdassa mainittujen palvelujen tarjoamisen varmistamiseksi jäsenvaltioiden on huolehdittava, että kaikki tilaajille puhelinnumeroita antavat organisaatiot antavat pyydettäessä olennaiset tiedot sovitussa muodossa oikeudenmukaisin, kohtuullisin ja syrjimättömin ehdoin. 3. Jäsenvaltioiden on huolehdittava, että 2 kohdassa tarkoitettua palvelua tarjoavat organisaatiot noudattavat syrjimättömyyden periaatetta niille toimitettujen tietojen käsittelyssä ja esittämisessä. 4. Jos jäsenvaltio havaitsee, että mikään organisaatio ei halua antaa yleisesti saataville puhelinluetteloja ja tarjota luettelotiedustelupalveluja kaikille puhelimen käyttäjille, myös yleisöpuhelinten käyttäjille, näiden palvelujen tarjoamisesta aiheutuvat nettokustannukset voidaan jakaa kaikkien niiden organisaatioiden kesken, jotka tarjoavat yleisesti saatavilla olevia puhelintoimintapalveluja osana yleispalvelun rahoitusjärjestelmää ja yhteisön oikeuden mukaisesti. 7 artikla Yleisöpuhelimet 1. Jäsenvaltioiden on huolehdittava, että yleisöpuhelimia tarjotaan sekä määrällisesti että maantieteellisesti käyttäjien kohtuullisia tarpeita vastaavasti. 2. Jäsenvaltioiden on huolehdittava, että yleisöpuhelimista voidaan soittaa hätäpuheluja käyttäen päätöksessä 91/396/ETY mainittua Euroopan yhteistä hätänumeroa 112 ja muita kansallisia hätänumeroita maksutta. 3. Jos jäsenvaltio havaitsee, että joitakin yleisöpuhelimia voidaan hoitaa ainoastaan tappiollisesti tai kustannuksin, jotka jäävät tavanomaisen kaupallisen tason ulkopuolelle, kyseisten yleisöpuhelinten tarjoamisesta aiheutuvat nettokustannukset voidaan jakaa kaikkien niiden organisaatioiden kesken, jotka tarjoavat yleisiä televerkkoja ja/tai yleisesti saatavilla olevia puhelintoimintapalveluja osana yleispalvelun rahoitusjärjestelmää ja yhteisön oikeuden mukaisesti. 8 artikla Erityistoimenpiteet vammaisia käyttäjiä varten ja sellaisia käyttäjiä varten, joilla on erityistarpeita Jäsenvaltioiden on tarvittaessa toteutettava erityistoimenpiteitä taatakseen vammaisille käyttäjille ja sellaisille käyttäjille, joilla on erityistarpeita, puhelinpalvelujen saatavuuden ja kohtuuhintaisuuden. III LUKU YLEISIÄ SÄÄNNÖKSIÄ KIINTEISTÄ YLEISISTÄ PUHELINVERKOISTA JA YLEISESTI SAATAVILLA OLEVISTA PUHELINPALVELUISTA 9 artikla Päätelaitteiden liittäminen ja verkon käyttö Jäsenvaltioiden on huolehdittava, että kaikki käyttäjät, joilla on liittymä kiinteään yleiseen puhelinverkkoon, voivat (a) liittää ja käyttää liittymään sopivia päätelaitteita kansallisen lainsäädännön ja yhteisön oikeuden mukaisesti; (b) käyttää operaattoreiden tukipalveluita ja luettelopalveluja 6 artiklan mukaisesti; (c) soittaa hätäpalveluihin maksutta käyttäen numeroa 112 tai muita kansallisten sääntelyviranomaisten määrittämiä kansallisesti käytettäviä numeroita. Kaikkien 1 päivän tammikuuta 1998 jälkeen kiinteään yleiseen puhelinverkkoon asennettujen liittymien on oltava laadultaan sellaisia, että ne tukevat puheen lisäksi datasiirtoa vähintään 14 400 bitin sekuntinopeuksilla, jotka soveltuvat online-tietopalveluihin. 10 artikla Sopimukset 1. Kansallisten sääntelyviranomaisten on huolehdittava, että liittymän kiinteään yleiseen puhelinverkkoon tarjoavat organisaatiot tekevät sopimuksen, jossa yksilöidään käyttäjille tarjottava palvelu, palvelun laatutaso ja korvaus- ja/tai hyvitysjärjestelyt, joita sovelletaan, jos sovittua palvelun laatutasoa ei saavuteta. Sopimuksissa on oltava tiivistelmä menetelmästä, jolla aloitetaan menettely erimielisyyden sovittelemiseksi 26 artiklan mukaisesti. 2. Jäsenvaltioiden on huolehdittava, että jos kansallisessa lainsäädännössä on tästä säädetty, käyttäjät voivat käyttäjien ja/tai kuluttajien etujärjestöjen kanssa toimien tuoda kansallisten sääntelyviranomaisten tietoon tapauksia, joissa korvaus- ja/tai hyvitysjärjestely on katsottu epätyydyttäväksi, sanotun kuitenkaan rajoittamatta muiden kansallisessa lainsäädännössä säädettyjen muutoksenhakuoikeuksien käyttämistä. Kansallisilla sääntelyviranomaisilla on oikeus vaatia 1 kohdassa tarkoitettujen sopimusehtojen ja kaikkien käytettyjen korvaus- ja/tai hyvitysjärjestelyehtojen muuttamista. 11 artikla Tietojen julkaiseminen ja saatavuus 1. Jäsenvaltioiden on huolehdittava, että kaikki kiinteitä yleisiä puhelinverkkoja ja yleisesti saatavilla olevia puhelinpalveluja tarjoavat organisaatiot julkaisevat riittävät ja ajantasaiset tiedot liittymisestä kiinteisiin yleisiin puhelinverkkoihin ja/tai yleisesti saatavilla oleviin puhelinpalveluihin sekä niiden käytöstä. Kansallisten sääntelyviranomaisten on huolehdittava erityisesti, että tariffit esitetään selkeästi ja tarkasti. 2. Kansallisten sääntelyviranomaisten on huolehdittava, että kiinteitä yleisiä puhelinverkkoja tarjoavat organisaatiot esittävät niille yksityiskohtaiset verkkoliittymän tekniset rajapintaeritelmät, jotka on annettava saataville 4 kohdan mukaisella tavalla, liitteessä II olevan 1 osan mukaisesti. Kansallisille sääntelyviranomaisille on ilmoitettava olemassa olevien verkon rajapintaeritelmien muutoksista ja uusista verkon rajapintaeritelmistä ennen niiden toteuttamista. Kansalliset sääntelyviranomaiset voivat säätää sopivasta ilmoitusajasta. 3. Jos ja niin kauan kuin yleisten puhelinverkkojen ja yleisesti saatavilla olevien puhelintoimintapalvelujen tarjoamiseen liittyy erityis- tai yksinoikeuksia jäsenvaltiossa, kansallisten sääntelyviranomaisten on huolehdittava, että riittävät ja ajantasaiset tiedot liittymisestä kiinteisiin yleisiin puhelinverkkoihin ja yleisesti saatavilla oleviin puhelinpalveluihin sekä niiden käytöstä julkaistaan liitteessä II olevan 2 osan jäsentelyn mukaisesti ja 4 kohdassa esitetyllä tavalla. 4. Kansallisten sääntelyviranomaisten on huolehdittava, että tiedot ovat saatavilla asianmukaisella tavalla, jotta asianomaisten osapuolten on helppo saada niitä. Jäsenvaltion virallisessa lehdessä on oltava viittaus näiden tietojen julkaisutapaan. 5. Kansallisten sääntelyviranomaisten on ilmoitettava komissiolle viimeistään 1 päivänä heinäkuuta 1997 tavasta, jolla 2 ja 3 kohdassa tarkoitetut tiedot asetetaan saataville. Komissio julkaisee säännöllisesti viittaukset tällaisiin ilmoituksiin Euroopan yhteisöjen virallisessa lehdessä. Muutoksista on ilmoitettava viipymättä. 12 artikla Palvelun laatu 1. Jäsenvaltioiden on toteutettava tarvittavat toimenpiteet tässä direktiivissä mainittujen palvelujen laadun takaamiseksi. Ne voivat erityisesti asettaa suoritustavoitteita niissä toimiluvissa, joita myönnetään kiinteitä yleisiä puhelinverkkoja ja/tai yleisesti saatavilla olevia puhelinpalveluja tarjoaville organisaatioille. Jos joillakin organisaatioilla on erityis- tai yksinoikeudet kiinteiden yleisten televerkkojen tai puhelintoimintapalvelujen tarjoamiseen, jäsenvaltioiden on varmistettava, että liitteessä III mainituille olennaisille muuttujille asetetaan ja julkaistaan tavoitteet 11 artiklan 4 kohdan mukaisella tavalla. 2. Jäsenvaltioiden on huolehdittava, että kaikki kiinteitä yleisiä puhelinverkkoja ja/tai yleisesti saatavilla olevia puhelinpalveluja yli 18 kuukauden ajan tarjonneet organisaatiot alkavat pitää yllä ajantasaisia tietoja liitteessä III kuvattujen muuttujien, määritelmien ja mittausmenetelmien mukaisista tuloksistaan. Nämä tiedot on toimitettava pyynnöstä kansallisille sääntelyviranomaisille. 3. Tarvittaessa ja erityisesti asianomaisten osapuolten 24 artiklan säännösten mukaisesti käymien neuvottelujen johdosta kansallisten sääntelyviranomaisten on varmistettava 1 kohdassa tarkoitettujen tulostietojen julkaiseminen, ja ne voivat asettaa tulostavoitteita kiinteitä yleisiä puhelinverkkoja ja/tai yleisesti saatavilla olevia puhelinpalveluja tarjoaville organisaatioille, jos sellaisia ei vielä ole, 11 artiklan 4 kohdan mukaisesti. Jos organisaatio epäonnistuu toistuvasti näiden tavoitteiden saavuttamisessa, voidaan toteuttaa erityistoimenpiteitä organisaation kyseisessä toimiluvassa olevien ehtojen mukaisesti. 4. Kansallisilla sääntelyviranomaisilla on oikeus vaatia tulostietojen riippumatonta tarkastusta 1 kohdassa tarkoitettujen organisaatioiden antamien tietojen tarkkuuden ja vertailukelpoisuuden varmistamiseksi. 13 artikla Liittymis- ja käyttöehdot sekä olennaiset vaatimukset 1. Kansallisilla sääntelyviranomaisilla on oltava menettelytavat, joiden perusteella päätetään tapauskohtaisesti ja mahdollisimman lyhyessä ajassa, annetaanko organisaatioiden, jotka tarjoavat kiinteitä yleisiä puhelinverkkoja ja/tai yleisesti saatavilla olevia puhelinpalveluja, toteuttaa määrättyjä toimenpiteitä, esimerkiksi kieltäytyä tarjoamasta liittymää kiinteään yleiseen puhelinverkkoon tai katkaista tai vähentää palvelun saatavuutta, sillä perusteella, että käyttäjän väitetään olleen noudattamatta käyttöehtoja. Menettelyihin voi kuulua myös mahdollisuus, että kansalliset sääntelyviranomaiset sallivat ennalta määritellyt toimenpiteet silloin, kun käyttöehtoja on rikottu määrätyllä tavalla, erityisesti kun on kyseessä vilpillinen käyttö. Kansallisen sääntelyviranomaisen on huolehdittava, että nämä menettelyt takaavat avoimen päätöksentekotavan, jossa osapuolten oikeuksia kunnioitetaan asianmukaisella tavalla. Päätös tehdään sen jälkeen, kun kummallakin osapuolella on ollut tilaisuus esittää kantansa. Päätöksen on oltava asianmukaisen konkreettinen, ja siitä on ilmoitettava osapuolille viikon kuluessa sen tekemisestä. Yhteenveto menettelyistä julkaistaan 11 artiklan 4 kohdassa säädetyllä tavalla. Tämä säännös ei rajoita asianomaisten oikeutta antaa asia tuomioistuinten käsittelyyn. 2. Jos kiinteään yleiseen puhelinverkkoon ja/tai yleisesti saatavilla oleviin puhelinpalveluihin liittymistä ja niiden käyttöä on olennaisten vaatimusten vuoksi rajoitettu, jäsenvaltioiden on huolehdittava, että kyseisissä kansallisissa säädöksissä yksilöidään, mitkä jäljempänä a-e kohdassa mainituista olennaisista vaatimuksista ovat tällaisten rajoitusten perustana. Olennaisista vaatimuksista johtuvat rajoitukset on asetettava sääntelykeinoin, joihin voidaan vedota tuomioistuimessa, ja ne on julkaistava 11 artiklan 4 kohdassa säädetyllä tavalla. Seuraavia olennaisia vaatimuksia sovelletaan kiinteään yleiseen puhelinverkkoon ja yleisesti saatavilla oleviin puhelinpalveluihin seuraavasti, sanotun kuitenkaan rajoittamatta direktiivin 90/387/ETY 3 artiklan 5 kohdan ja 5 artiklan 3 kohdan mukaisesti toteutettavaa toimintaa: (a) Verkon toimintavarmuus Jäsenvaltioiden on toteutettava kaikki tarvittavat toimenpiteet sen varmistamiseksi, että kiinteät yleiset puhelinverkot ja yleisesti saatavilla olevat puhelinpalvelut pysyvät saatavilla, vaikka verkon toiminta keskeytyisi tuhoisasti tai sattuisi ylivoimainen este, kuten äärimmäisen vaikeat sääolot, maanjäristys, tulva, salama tai tulipalo. Ensimmäisessä alakohdassa tarkoitetuissa tilanteissa asianomaisten elinten on tehtävä kaikkensa säilyttääkseen mahdollisimman korkeatasoinen palvelu toimivaltaisten viranomaisten mahdollisesti määrittämien ensisijaisten tavoitteiden saavuttamiseksi. Kansallisten sääntelyviranomaisten on huolehdittava, että kaikki kiinteään yleiseen puhelinverkkoon liittymiseen ja sen käyttöön verkon toimintavarmuuden takia liittyvät rajoitukset ovat luonteeltaan suhteutettuja ja syrjimättömiä ja perustuvat ennalta määriteltyihin puolueettomiin perusteisiin. (b) Verkon toimintakyvyn ylläpito Jäsenvaltioiden on toteutettava kaikki tarvittavat toimenpiteet kiinteiden yleisten puhelinverkkojen toimintakyvyn säilymisen varmistamiseksi. Kansallisten sääntelyviranomaisten on huolehdittava, että kaikki kiinteään yleiseen puhelinverkkoon liittymiseen ja sen käyttöön verkon toimintakyvyn ylläpidon takia liittyvät rajoitukset muun muassa verkkolaitteiden, ohjelmien tai tallennettujen tietojen suojaamiseksi pidetään verkon tavanomaiselle toiminnalle välttämättömällä vähimmäistasolla. Tällaisten ehtojen on oltava syrjimättömiä, ja niiden on perustuttava ennalta määriteltyihin puolueettomiin perusteisiin. (c) Palvelujen yhteentoimivuus Jos päätelaitteet toimivat direktiivin 91/263/ETY vaatimusten mukaisesti, muita käyttörajoituksia ei saa asettaa palvelujen yhteentoimivuuden perusteella. (d) Tiedon suojaaminen Kiinteään yleiseen puhelinverkkoon ja/tai yleisesti saatavilla oleviin puhelinpalveluihin liittymiselle ja niiden käytölle saa asettaa tiedon suojaamisen perusteella ehtoja ainoastaan henkilötietojen ja yksityisyyden suojaa koskevan lainsäädännön, muun muassa direktiivin 95/46/EY mukaisesti. (e) Taajuusspektrin tehokas käyttö Jäsenvaltioiden on toteutettava kaikki tarvittavat toimenpiteet, jotta taajuusspektriä käytettäisiin tehokkaasti ja vältettäisiin radiopohjaisten järjestelmien välinen vahingollinen häiriö, joka voisi rajoittaa liittymistä kiinteisiin yleisiin puhelinverkkoihin ja yleisesti saatavilla oleviin puhelinpalveluihin sekä niiden käyttöä. 3. Jos ja niin kauan kuin jäsenvaltiot pitävät voimassa yleisten puhelinverkkojen ja yleisesti saatavilla olevien puhelinpalvelujen tarjoamiseen liittyviä erityis- tai yksinoikeuksia, tällaisten erityis- tai yksinoikeuksien perusteella käyttäjille asetettavat ehdot on asetettava sääntelykeinoin ja kansallisten sääntelyviranomaisten suostumuksella. IV LUKU ERITYISSÄÄNNÖKSIÄ KIINTEISTÄ YLEISISTÄ PUHELINVERKOISTA JA YLEISESTI SAATAVILLA OLEVISTA PUHELINPALVELUISTA 14 artikla Eritelty laskutus, äänitaajuusvalinta ja valikoiva puhelujen esto 1. Jäsenvaltioiden on huolehdittava, että kaikki kiinteiden yleisten puhelinverkkojen kautta yleisesti saatavilla olevia puhelinpalveluja tarjoavat organisaatiot asettavat saataville mahdollisimman nopeasti seuraavat toiminteet: - äänitaajuusvalinta, - eritelty laskutus ja valikoiva puhelujen esto pyynnöstä saatavina toiminteina. Äänitaajuusvalinta ja valikoiva puhelujen esto on eritelty liitteessä I olevassa 1 osassa. Kansallisten sääntelyviranomaisten on huolehdittava, että näitä toiminteita tarjotaan useimmille puhelimen käyttäjille ennen 31 päivää joulukuuta 1998 ja ne ovat yleisesti saatavilla ennen 31 päivää joulukuuta 2002. 2. Jollei henkilötietojen suojaa ja yksityisyyttä koskevasta lainsäädännöstä, kuten direktiivistä 95/46/EY, muuta johdu, eriteltyjen laskujen on oltava riittävän yksityiskohtaisia, jotta niiden avulla voidaan tarkastaa ja valvoa kiinteiden yleisten puhelinverkkojen ja/tai yleisesti saatavilla olevien puhelinpalvelujen käytöstä aiheutuvia kuluja. Käyttäjien saatavilla on oltava ilman lisämaksua määrättyä perustasoa oleva eritelty laskutus. Tarvittaessa käyttäjille voidaan tarjota tarkempia erittelyjä kohtuullisin tariffein. Kansalliset sääntelyviranomaiset voivat määritellä eritellylle laskulle perustason. Soittajalle ilmaisia soittoja tukinumeroihin ei yksilöidä soittajan eritellyssä laskussa. 15 artikla Lisätoiminteiden tarjoaminen 1. Kansallisten sääntelyviranomaisten on huolehdittava, että kiinteiden yleisten puhelinverkkojen kautta puhelinpalveluja tarjoavat merkittävässä markkina-asemassa olevat organisaatiot tarjoavat teknisen toteuttamiskelpoisuuden ja taloudellisen elinkelpoisuuden rajoissa liitteessä I olevassa 2 osassa lueteltuja toiminteita. 2. Kansallisten sääntelyviranomaisten on helpotettava ja kannustettava liitteessä I olevassa 3 osassa lueteltujen palveluiden ja toiminteiden tarjoamista perustamissopimuksen kilpailusääntöjen mukaisesti. 3. Kansallisten sääntelyviranomaisten on huolehdittava, että liitteessä I olevassa 2 osassa lueteltujen toiminteiden käyttöönotolle asetetaan päivämäärät ottaen huomioon verkon kehitys, kysyntä markkinoilla ja standardoinnin edistyminen ja että ne julkaistaan 11 artiklan 4 kohdassa säädetyllä tavalla. 16 artikla Erityiset verkkoliittymät 1. Kansallisten sääntelyviranomaisten on huolehdittava, että kiinteiden yleisten puhelinverkkojen tarjoamisessa merkittävässä markkina-asemassa olevat organisaatiot vastaavat sellaisten organisaatioiden kohtuullisiin pyyntöihin, jotka tarjoavat telepalveluita liittymiseksi kiinteään yleiseen puhelinverkkoon muissa kuin liitteessä II olevassa 1 osassa tarkoitetuissa yleisesti tarjotuissa verkon liityntäpisteissä. 2. Tällaisen pyynnön tekevälle organisaatiolle on annettava tilaisuus saattaa asia kansallisen sääntelyviranomaisen käsiteltäväksi ennen kuin tehdään lopullinen päätös liittymisen rajoittamisesta tai kieltämisestä vastauksena tiettyyn pyyntöön. Jos pyyntö erityisestä verkkoliittymästä torjutaan, pyynnön tehneelle organisaatiolle on annettava pikainen ja perusteltu selitys siitä, miksi pyyntö on torjuttu. 3. Erityisen verkkoliittymän teknisistä ja kaupallisista järjestelyistä sovitaan sopimuspuolten kesken, ja kansalliset sääntelyviranomaiset voivat puuttua asiaan 2, 4 ja 5 kohdassa säädetyllä tavalla. Sopimus voi sisältää sellaisten kustannusten korvauksen organisaatiolle, joita sille aiheutuu muun muassa pyydetyn verkkoliittymän tarjoamisesta; tällaisessa veloituksessa on tarkoin otettava huomioon direktiivin 90/387/ETY liitteessä II mainitut kustannuksiin suhteuttamisen periaatteet. 4. Kansalliset sääntelyviranomaiset voivat milloin tahansa puuttua asiaan omasta aloitteestaan ja niiden on tehtävä niin, jos jompikumpi osapuoli pyytää sitä, asettaakseen ehdot, jotka ovat syrjimättömät, oikeudenmukaiset ja kohtuulliset kummallekin osapuolelle ja hyödyttävät eniten kaikkia käyttäjiä. 5. Kansallisilla sääntelyviranomaisilla on myös kaikkien käyttäjien etujen nimissä oikeus varmistaa, että sopimukset sisältävät 4 kohdassa mainitut perusteet täyttävät ehdot, että ne tulevat voimaan ja pannaan täytäntöön tehokkaasti ja viipymättä ja niihin sisältyy ehtoja vastaavien standardien ja olennaisten vaatimusten noudattamisesta ja/tai kokonaislaadun ylläpitämisestä. 6. Kansallisten sääntelyviranomaisten 5 kohdan mukaisesti asettamat ehdot on julkaistava 11 artiklan 4 kohdassa säädetyllä tavalla. 7. Kansallisten sääntelyviranomaisten on huolehdittava, että 1 kohdassa tarkoitetut merkittävässä markkina-asemassa olevat organisaatiot noudattavat syrjimättömyyden periaatetta käyttäessään kiinteää yleistä puhelinverkkoa ja erityisesti minkä tahansa muotoista erityistä verkkoliittymää yleisesti saatavilla olevien telepalvelujen tarjoamiseen. 8. Tarvittaessa komissio voi ONP-komiteaa kuullen ja 29 artiklassa säädettyä menettelyä noudattaen pyytää ETSIä laatimaan standardit uudentyyppisille verkkoliittymille. Viittaukset tällaisiin standardeihin on julkaistava Euroopan yhteisöjen virallisessa lehdessä direktiivin 90/387/ETY 5 artiklan 1 kohdan mukaisesti. 9. Erityisistä verkkoliittymistä tehtyjen sopimusten yksityiskohdat on pyydettäessä toimitettava kansallisille sääntelyviranomaisille. 17 artikla Tariffiperiaatteet 1. Kansallisten sääntelyviranomaisten on huolehdittava, että kiinteiden yleisten puhelinverkkojen kautta puhelintoimintapalveluja tarjoavat merkittävässä markkina-asemassa olevat organisaatiot noudattavat tämän artiklan säännöksiä, sanotun kuitenkaan rajoittamatta 4 artiklan kohtuuhintaisuutta koskevia erityissäännöksiä. 2. Kiinteän yleisen puhelinverkon ja yleisesti saatavilla olevien puhelinpalvelujen käyttötariffien on oltava direktiivin 90/387/ETY liitteessä II esitettyjen kustannuksiin suhteuttamisen perusperiaatteiden mukaiset. Erityisesti tämän direktiivin 14 kohdassa tarkoitettuja toiminteita on tarjottava kohtuulliseen hintaan. 3. Kiinteän yleisen puhelinverkon liittymis- ja käyttötariffien on oltava riippumattomia käyttäjien käyttämästä sovellustyypistä, paitsi silloin, jos se edellyttää erilaisia palveluja tai toiminteita. 4. Kiinteään yleiseen puhelinverkkoon ja yleisesti saatavilla oleviin puhelinpalveluihin liittämisen lisäksi tarjottujen toiminteiden tariffien on yhteisön oikeuden mukaisesti oltava riittävän eriytettyjä toisistaan, jotta käyttäjän ei tarvitse maksaa toiminteista, jotka eivät ole tarpeen pyydetyn palvelun kannalta. 5. Tariffimuutokset voidaan toteuttaa vasta kansallisen sääntelyviranomaisen asettaman aiheellisen julkisen ilmoitusajan jälkeen. 6. Jäsenvaltio voi sallia, että sen kansallinen sääntelyviranomainen ei sovella 2, 3, 4 ja 5 kohdan säännöksiä tietyllä maantieteellisellä alueella, jos se katsoo, että kyseisillä puhelinpalvelumarkkinoilla vallitsee todellinen kilpailu. 18 artikla Kustannuslaskennan periaatteet 1. Jäsenvaltioiden on huolehdittava, että jos organisaatio on velvollinen noudattamaan tariffeissaan 17 artiklan mukaista kustannuksiin suhteuttamisen periaatetta, tällaisten organisaatioiden käyttämät kustannuslaskentajärjestelmät soveltuvat 17 artiklan täytäntöönpanoa varten, ja näistä organisaatioista riippumaton toimivaltainen elin tarkastaa, että järjestelmiä noudatetaan. Kansallisten sääntelyviranomaisten on huolehdittava, että järjestelmän noudattamisesta julkaistaan vuosittain lausunto. 2. Kansallisten sääntelyviranomaisten on huolehdittava, että 1 kohdassa tarkoitetun kustannuslaskentajärjestelmän kuvaus, josta käyvät ilmi kustannusten koostumisen pääluokat sekä säännöt, joiden perusteella puhelintoimintapalvelun kustannukset jaetaan, asetetaan saataville pyynnöstä. Kansallisten sääntelyviranomaisten on pyynnöstä toimitettava komissiolle tietoja kyseisten organisaatioiden käyttämistä kustannuslaskentajärjestelmistä. 3. Jos ja niin kauan kuin yleisten televerkkojen ja puhelintoimintapalvelujen tarjoamiseen liittyy jäsenvaltiossa erityis- tai yksinoikeuksia, 1 kohdassa tarkoitetun järjestelmän on sisällettävä seuraavat osat, sanotun kuitenkaan rajoittamatta tämän kohdan viimeisen alakohdan soveltamista: (a) puhelintoimintapalvelun kustannusten on sisällettävä erityisesti ne välittömät kustannukset, joita teleorganisaatioille aiheutuu puhelintoimintapalvelun perustamisesta, harjoittamisesta ja ylläpitämisestä sekä palvelun markkinoinnista ja laskutuksesta; (b) yhteiset kustannukset eli kustannukset, joiden ei voida katsoa välittömästi aiheutuvan joko puhelintoimintapalvelusta tai muusta toiminnasta, on jaettava seuraavasti: (i) aina kun se on mahdollista, yleiset kustannusluokat jaetaan kustannusten oman alkuperän suoran erittelyn perusteella; (ii) jos suora erittely ei ole mahdollista, yhteiset kustannukset jaotellaan käyttäen perusteena niiden epäsuoraa yhteyttä johonkin toiseen kustannusluokkaan tai kustannusluokkaryhmään, joiden kustannukset on mahdollista määritellä tai jaotella suoraan; tällaisen epäsuoran yhteyden on perustuttava vertailukelpoisiin kustannusrakenteisiin; (iii) jos ei suoria eikä epäsuoria kustannusten jakoperusteita ole, kustannusluokka määritetään yleisen sijoittimen perusteella, joka lasketaan kaikkien välittömien ja välillisten kustannusten jakautumisen tai sijoittumisen suhteesta toisaalta puhelintoimintapalveluun ja toisaalta muihin palveluihin. Muita kustannuslaskentajärjestelmiä voidaan käyttää, jos ne sopivat 17 artiklan soveltamiseen, jos kansallinen sääntelyviranomainen on hyväksynyt ne sellaisenaan teleorganisaatioiden käytettäviksi ja jos komissiolle ilmoitetaan asiasta ennen niiden käyttöä. 4. Jäsenvaltioiden on huolehdittava, että kaikkien kiinteitä yleisiä puhelinverkkoja ja/tai yleisesti saatavilla olevia puhelinpalveluja tarjoavien organisaatioiden tilinpäätökset laaditaan, toimitetaan tarkastettavaksi ja julkaistaan liikeyrityksiin sovellettavan kansallisen lainsäädännön ja yhteisön oikeuden säännösten mukaisesti. Kansalliselle sääntelyviranomaiselle on pyynnöstä ja luottamuksellisesti toimitettava yksityiskohtaisia tietoja kustannuslaskennasta. 19 artikla Alennukset ja muut erityiset tariffisäännökset Jos organisaation tariffien on seurattava kustannuslaskentaperiaatetta 17 artiklan mukaisesti, jäsenvaltioiden on huolehdittava, että alennusjärjestelyt, joita tarjotaan loppukäyttäjille (mukaan lukien kuluttajat), ovat täysin avoimia ja ne julkaistaan ja niitä sovelletaan syrjimättömyyden periaatteen mukaisesti. Kansalliset sääntelyviranomaiset voivat vaatia tällaisten alennusjärjestelyjen muuttamista tai peruuttamista. 20 artikla Verkkoliittymien eritelmät, mukaan lukien pistorasia 1. Kiinteään yleiseen puhelinverkkoon liittymiseen sovellettavat standardit on julkaistava direktiivin 90/387/EY 5 artiklassa tarkoitetussa ONP-standardiluettelossa. 2. Jos puhelinpalveluja toimitetaan käyttäjille ISDN-verkon välityksellä S/T-liityntäpisteen kautta, kansallisten sääntelyviranomaisten on huolehdittava, että ISDN-verkon liityntäpisteet ovat erityisesti pistorasian osalta asianmukaisten fyysisten rajapintaeritelmien mukaiset, joihin viitataan ONP-standardiluettelossa. 21 artikla Laskujen maksamatta jättäminen Jäsenvaltioiden on sallittava määrätyt toimenpiteet, joiden on oltava suhteutettuja ja syrjimättömiä ja jotka on julkaistava 11 artiklan 4 kohdassa säädetyllä tavalla, kiinteän yleisen puhelinverkon käytöstä aiheutuneiden puhelinlaskujen maksamatta jättämisestä aiheutuvien kustannusten kattamiseksi. Tällaisilla toimenpiteillä on varmistettava, että tilaajaa varoitetaan asianmukaisesti jo ennalta palvelun keskeyttämisestä tai verkkoyhteyden katkaisemisesta. Lukuun ottamatta tapauksia, joissa laskut jätetään jatkuvasti maksamatta tai joihin liittyy tahallinen petos, tällaisten toimenpiteiden on teknisten mahdollisuuksien rajoissa varmistettava, että kaikki palvelun keskeytykset rajoittuvat kyseessä olevaan palveluun ja että verkkoyhteys katkaistaan kokonaan vasta ilmoitetun ajanjakson jälkeen, jona aikana tilaajalle ilmaiset puhelut ovat sallittuja. 22 artikla Tarjoamisen lopettamisen ehdot 1. Tämän artiklan säännöksiä sovelletaan, jos ja niin kauan kuin yleisten televerkkojen ja yleisesti saatavilla olevien puhelintoimintapalvelujen tarjoamiseen liittyy jäsenvaltiossa erityis- tai yksinoikeuksia. 2. Kansallisten sääntelyviranomaisten on huolehdittava, että tällaisia erityis- tai yksinoikeuksia omaavien organisaatioiden palvelutarjonta jatkuu kohtuullisen ajan ja että tarjonta voidaan lopettaa tai sen käyttömahdollisuuksia huomattavasti muuttaa vasta, kun on kuultu käyttäjiä, joita muutos koskee, ja kansallisen sääntelyviranomaisen asettaman aiheellisen yleisen ilmoitusajan jälkeen. 3. Jäsenvaltioiden on huolehdittava, että käyttäjät ja kansallisen lainsäädännön niin salliessa myös käyttäjien ja/tai kuluttajien etujärjestöt voivat esittää kansallisille sääntelyviranomaisille tapauksia, joissa toiminnan lopettamisen koskettamat käyttäjät eivät hyväksy kyseessä olevan organisaation suunnittelemaa lopettamispäivämäärää, sanotun kuitenkaan rajoittamatta muita kansallisessa lainsäädännössä säädettyjä muutoksenhakuoikeuksia. 23 artikla Poikkeaminen julkaistuista ehdoista 1. Tämän artiklan säännöksiä sovelletaan, jos ja niin kauan kuin yleisten televerkkojen ja yleisesti saatavilla olevien puhelintoimintapalvelujen tarjoamiseen liittyy jäsenvaltiossa erityis- tai yksinoikeuksia. 2. Jos tällaisia erityis- tai yksinoikeuksia omaava organisaatio vastauksena tiettyyn pyyntöön katsoo kohtuuttomaksi tarjota liittymää kiinteään yleiseen puhelinverkkoon julkaistujen tariffiensa ja toimitusehtojensa mukaisesti, sen on pyydettävä kansallisen sääntelyviranomaisen hyväksyntä ehtojen muuttamiselle kyseisessä tapauksessa. V LUKU MENETTELYTAPASÄÄNNÖKSET 24 artikla Kuulemismenettely Jäsenvaltioiden on järjestettävä yleisiä televerkkoja tarjoavien organisaatioiden, käyttäjien, kuluttajien, valmistajien ja palvelun tarjoajien edustajien kuuleminen kansallisten menettelytapojen mukaisesti puhelinpalvelujen laajuuteen, kohtuuhintaisuuteen ja laatuun liittyvistä seikoista. Komissio huolehtii tarvittaessa näitä kysymyksiä koskevista lisäkuulemisista Euroopan tasolla. 25 artikla Tiedottaminen ja kertomukset 1. Jäsenvaltioiden on ilmoitettava komissiolle kaikista direktiivin 95/62/EY mukaisesti julkaistaviin tietoihin tulevista muutoksista. Komissio julkaisee nämä tiedot Euroopan yhteisöjen virallisessa lehdessä. 2. Jäsenvaltioiden on ilmoitettava komissiolle: - organisaatioista, joilla on tässä direktiivissä tarkoitettu merkittävä markkina-asema, - yksityiskohtaiset tiedot tilanteista, joissa kiinteitä yleisiä puhelinverkkoja ja/tai yleisesti saatavilla olevia puhelinpalveluja tarjoavien organisaatioiden ei 17 artiklan 6 kohdan mukaisesti enää tarvitse noudattaa tariffien kustannuksiin suhteuttamisen periaatetta. Komissio voi pyytää kansallisia sääntelyviranomaisia ilmoittamaan perustelut ratkaisulleen, luokitellaanko määrätyt organisaatiot näihin kahteen luokkaan vai ei. 3. Jos jäsenvaltio säilyttää yleisten televerkkojen ja yleisesti saatavilla olevien puhelinpalvelujen tarjoamiseen liittyviä erityis- tai yksinoikeuksia, kansallisten sääntelyviranomaisten on pidettävä saatavilla ja pyynnöstä toimitettava komissiolle yksityiskohtaisia tietoja niille käsiteltäväksi jätetyistä muista kuin 21 artiklassa tarkoitetuista yksittäisistä tapauksista, joissa kiinteään yleiseen puhelinverkkoon tai puhelintoimintapalveluun liittymistä tai niiden käyttöä on rajoitettu tai se on estetty; tietoihin on sisällyttävä tiedot toteutetuista toimenpiteistä ja niiden perustelut. 26 artikla Sovittelu ja kansallinen riitojen ratkaiseminen Rajoittamatta a) toimia, joita komissio tai jokin jäsenvaltio toteuttaa perustamissopimuksen perusteella; b) jäljempänä 3 ja 4 kohdassa tarkoitettuun menettelyyn turvautuvan henkilön, asianomaisten organisaatioiden tai muun asiaa koskevan kansallisen lainsäädännön alaisen henkilön oikeuksia, paitsi jos nämä tekevät sopimuksen keskinäisten riitojensa ratkaisemisesta; c) edellä 10 artiklan 2 kohdan säännöksiä, joissa annetaan kansallisille sääntelyviranomaisille valtuudet muuttaa tilaajasopimusten ehtoja; seuraavat menettelyt ovat käytettävissä: (1) Jäsenvaltioiden on huolehdittava, että kaikilla osapuolilla, mukaan lukien käyttäjät, palvelujen tarjoajat, kuluttajat tai muut organisaatiot, joilla on kiinteitä yleisiä puhelinverkkoja ja/tai yleisesti saatavilla olevia puhelinpalveluja tarjoavan organisaation kanssa ratkaisematon riita tämän direktiivin säännösten väitetystä loukkaamisesta, on oikeus hakea muutosta kansalliselta sääntelyviranomaiselta tai muulta riippumattomalta elimeltä. Kansallisella tasolla on oltava helposti saatavilla periaatteessa huokeat menettelyt tällaisten riitojen ratkaisemiseksi oikeudenmukaisesti, avoimesti ja viipymättä. Näitä menettelyjä on sovellettava erityisesti tapauksiin, joissa käyttäjillä on organisaation kanssa riita puhelinlaskuistaan tai niistä ehdoista, joilla puhelinpalvelua tarjotaan. (2) Jos riita koskee useammassa kuin yhdessä jäsenvaltiossa sijaitsevia organisaatioita, käyttäjä tai organisaatio voi panna vireille 3 ja 4 kohdassa säädetyn sovittelumenettelyn jättämällä asiasta kirjallisen ilmoituksen kansalliselle sääntelyviranomaiselle ja komissiolle. Jäsenvaltiot voivat antaa myös kansallisen sääntelyviranomaisensa panna vireille sovittelumenettelyn. (3) Jos kansallinen sääntelyviranomainen tai komissio katsoo 2 kohdan mukaisen ilmoituksen perusteella, että tapaus vaatii lisätutkimuksia, se voi siirtää asian edelleen ONP-komitean puheenjohtajalle. (4) Edellä 3 kohdassa tarkoitetussa tapauksessa ONP-komitean puheenjohtajan on pantava vireille jäljempänä kuvattu menettely, jos hän katsoo, että kansallisella tasolla on toteutettu kaikki kohtuulliset toimenpiteet. (a) ONP-komitean puheenjohtajan on mahdollisimman pian kutsuttava koolle työryhmä, johon kuuluu vähintään kaksi ONP-komitean jäsentä ja yksi asianomaisen kansallisen sääntelyviranomaisen edustaja sekä ONP-komitean puheenjohtaja tai muu hänen nimeämänsä komission virkamies. Työryhmän puheenjohtajana toimii komission edustaja, ja työryhmä kokoontuu tavanomaisesti kymmenen päivän kuluessa koolle kutsumisesta. Työryhmän puheenjohtaja voi työryhmän jäsenen ehdotuksesta päättää kutsua enintään kaksi muuta henkilöä neuvoa-antaviksi asiantuntijoiksi. (b) Työryhmän on annettava tämän menettelyn vireille panneelle osapuolelle, asianomaisten jäsenvaltioiden kansallisille sääntelyviranomaisille ja asianomaisille organisaatioille tilaisuus esittää mielipiteensä kirjallisesti tai suullisesti. (c) Työryhmän on pyrittävä saamaan osapuolten välille sovinto kolmen kuukauden kuluessa 2 kohdassa tarkoitetun ilmoituksen vastaanottamisesta. ONP-komitean puheenjohtaja ilmoittaa komitealle menettelyn tuloksista, jotta komitea voi ilmaista näkemyksensä asiasta. (5) Menettelyn vireille panneen osapuolen on maksettava tähän menettelyyn osallistumisesta aiheutuvat omat kustannuksensa. 27 artikla Tiettyjen velvoitteiden lykkäys 1. Direktiivin 95/62/EY 12 ja 13 artiklan mukaisesti myönnetyn lykkäyksen perusteella asetetut päivämäärät pysyvät ennallaan. 28 artikla Tekninen mukauttaminen Tämän direktiivin liitteiden I, II ja III mukauttamiseksi tekniikan kehitykseen tai markkinoiden kysynnän muutoksiin tarvittavat muutokset määritetään 29 artiklassa säädettyä menettelyä noudattaen. 29 artikla Neuvoa-antavan komitean menettely 1. Komissiota avustaa ONP-komitea. Komitean on kuultava erityisesti kiinteitä yleisiä puhelinverkkoja ja/tai yleisesti saatavilla olevia puhelinpalveluja tarjoavien organisaatioiden, käyttäjien, kuluttajien ja valmistajien edustajia. 2. Komission edustaja toimittaa komitealle ehdotuksen toteutettavista toimenpiteistä. Komitea antaa lausuntonsa ehdotuksesta tarvittaessa äänestyksen jälkeen määräajassa, jonka puheenjohtaja voi asettaa asian kiireellisyyden mukaan. Lausunto merkitään pöytäkirjaan; lisäksi jokaisella jäsenvaltiolla on oikeus pyytää, että sen kanta merkitään pöytäkirjaan. Komissio ottaa huomioon komitean lausunnon niin suurelta osin kuin se on mahdollista. Se ilmoittaa komitealle, millä tavoin lausunto on otettu huomioon. 30 artikla Tarkistaminen Komissio tarkkailee tämän direktiivin toteuttamista ja antaa siitä katsauksen Euroopan parlamentille ja neuvostolle ensimmäisen kerran viimeistään 31 päivänä joulukuuta 1999; katsauksessa otetaan huomioon yleispalvelusta ennen 1 päivää tammikuuta 1998 julkaistava komission kertomus. Katsaus perustuu muun muassa jäsenvaltioiden komissiolle toimittamiin tietoihin, ja siinä tarkastellaan erityisesti: - direktiivin soveltamisalaa ja erityisesti sitä, pitäisikö joitakin sen säännöksiä soveltaa matkaviestintään; - II luvun säännöksiä suhteessa markkinaolosuhteiden, käyttäjien kysynnän ja tekniikan edistymisen muutoksiin; - 17, 18 ja 19 artiklassa säädettyjen velvoitteiden ylläpitoa kilpailun alkamisen valossa. Kertomuksessa voidaan tarvittaessa ehdottaa muita määräaikaisia tarkistuksia. 31 artikla Saattaminen osaksi kansallista lainsäädäntöä 1. Jäsenvaltioiden on toteutettava tämän direktiivin noudattamisen edellyttämät toimenpiteet ennen 31 päivää joulukuuta 1997. Niiden on ilmoitettava tästä komissiolle viipymättä. Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään. 2. Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset komissiolle. 32 artikla Direktiivin 95/62/EY kumoaminen Kumotaan direktiivi 95/62/EY 31 päivästä joulukuuta 1997, sanotun kuitenkaan rajoittamatta jäsenvaltioiden velvoitteita, jotka koskevat kyseisen direktiivin täytäntöönpanoa liitteessä IV määrätyn aikataulun mukaisesti. Kumottuun direktiiviin tehdyt viittaukset katsotaan viittauksiksi tähän direktiiviin. Liitteessä V on taulukko direktiivin 95/62/EY artikloiden ja tämän direktiivin artikloiden välisestä suhteesta. 33 artikla Voimaantulo Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä. 34 artikla Kenelle tämä direktiivi on osoitettu Tämä direktiivi on osoitettu kaikille jäsenvaltioille. (1) Neuvoston päätöslauselma, annettu 7 päivänä helmikuuta 1994, yleispalvelun periaatteista televiestintäalalla (EYVL N:o C 48, 16.2.1994, s. 1) ja neuvoston päätöslauselma, annettu 18 päivänä syyskuuta 1995, tulevien televiestinnän säädöspuitteiden toteuttamisesta (EYVL N:o C 258, 3.10.1995, s. 1). (2) Euroopan parlamentin päätöslauselma, annettu 19 päivänä toukokuuta 1995, vihreästä kirjasta televiestinnän infrastruktuurin ja kaapelitelevisioverkkojen vapauttamisesta - osa II, A4-0111/95 (EYVL N:o C 151, 19.6.1995, s. 479). (3) Talous- ja sosiaalikomitean lausunto, annettu 13 päivänä syyskuuta 1995, vihreästä kirjasta televiestinnän infrastruktuurin ja kaapelitelevisioverkkojen vapauttamisesta - osa II (EYVL N:o C 301, 13.11.1995, s. 24). (4) Alueiden komitean lausunto N:o 21/95 komission tiedonannosta: Kohti tietoyhteiskuntaa. Toimintasuunnitelma (KOM(94) 347 lopullinen) (EYVL N:o C 210, 14.8.1995, s. 109). (5) Neuvoston 18 päivänä kesäkuuta 1996 vahvistama yhteinen kanta (EY) N:o 34/96 Euroopan parlamentin ja neuvoston direktiivin antamiseksi televiestinnän yhteenliittämisestä soveltaen avoimen verkon tarjoamisen (ONP) periaatteita yleispalvelun ja yhteentoimivuuden varmistamiseksi (EYVL N:o C 220, 29.7.1996, s. 13). (6) Katso komission tiedonanto Teleyleispalvelu täysin vapautetun ympäristön näkökulmasta, (KOM(96) 73 lopull., 13.3.1996). (7) EYVL N:o L 192, 28.6.1990, s. 1 (8) EYVL N:o L 321, 30.12.1995, s. 6 (9) Katso KOM(96) 73 lopull., 13.3.1996. (10) EYVL N:o L 281, 23.11.1995, s. 31 (11) Neuvoston 12 päivänä syyskuuta 1996 vahvistama yhteinen kanta (EY) N:o 57/96 Euroopan parlamentin ja neuvoston direktiivin antamiseksi henkilötietojen käsittelystä ja yksityisyyden suojasta televiestinnän alalla ja erityisesti digitaalisissa monipalveluverkoissa (ISDN) ja digitaalisissa matkaviestintäverkoissa (EYVL N:o C 315, 24.10.1996, s. 30). (12) EYVL N:o L 217, 6.8.1991, s. 31 LIITE I 14 JA 15 ARTIKLASSA TARKOITETTUJEN TOIMINTEIDEN KUVAUS 1 OSA 14 artiklan 1 kohdassa tarkoitetut toiminteet (a) Äänitaajuusvalinta (DTMF), jossa kiinteä yleinen puhelinverkko tukee äänitaajuuspuhelimien käyttöä merkinannossa vaihteeseen ITU-T-suosituksessa Q.23 määriteltyjä ääniä käyttäen ja samojen äänien käyttöä päästä päähän -merkinannossa koko verkossa sekä yhdessä jäsenvaltiossa että jäsenvaltioiden välillä. (b) Valikoiva lähtevien puhelujen esto, jossa tilaaja voi puhelinpalvelun tarjoajalle tehdyn pyynnön avulla estää tietyntyyppiset lähtevät puhelut tai puhelut tietyntyyppisiin numeroihin. 2 OSA 15 artiklan 1 kohdassa tarkoitetut toiminteet (a) Kutsuvan tilaajan tunnistus, jossa puhelun vastaanottaja näkee soittajan numeron ennen vastaamista. Tämä toiminne on tarjottava henkilötietojen ja yksityisyyden suojaa koskevan lainsäädännön, kuten direktiivin 95/46/EY, mukaisesti. (b) Ohivalinta (tai vastaavan toiminnon tarjoavat toiminteet), jossa vaihteen tai muun samankaltaisen yksityisen järjestelmän käyttäjille voidaan soittaa suoraan kiinteästä yleisestä puhelinverkosta ilman vaihteenhoitajan välitystä. (c) Puhelun siirto, jossa saapuvat puhelut ohjautuvat toiseen numeroon samassa tai eri jäsenvaltiossa (esimerkiksi jos numero ei vastaa, se on varattu tai kaikissa tapauksissa). Tämä toiminne on tarjottava henkilötietojen ja yksityisyyden suojaa koskevan lainsäädännön, kuten direktiivin 95/46/EY, mukaisesti. 3 OSA 15 artiklan 2 kohdassa tarkoitetut palvelut ja toiminteet (a) Yhteisönlaajuiset ilmaispuhelupalvelut Tällaisiin palveluihin, joita on vaihtelevasti kutsuttu muun muassa vihreiksi numeroiksi, ilmaispuheluiksi ja 0800-numeroiksi, luetaan palvelut, joissa soittaja ei maksa puhelusta mitään. (b) Yhteisesti kustannettavat palvelut Tällaisiin palveluihin luetaan palvelut, joissa soittaja maksaa puhelusta vain osan. (c) Yhteisönlaajuiset lisämaksulliset palvelut / tulojen jakamiseen perustuvat palvelut Lisämaksullinen palvelu on toiminne, jossa televerkon kautta käytetyn palvelun veloitus yhdistetään verkon puhelumaksuihin. (d) Yhteisönlaajuinen kutsuvan tilaajan tunnistus, jossa puhelun vastaanottaja näkee soittajan numeron ennen vastaamista. Tämä toiminne on tarjottava henkilötietojen ja yksityisyyden suojaa koskevan lainsäädännön, kuten direktiivin 95/46/EY, mukaisesti. (e) Muiden jäsenvaltioiden operaattoripalveluiden käyttö, jossa yhdessä jäsenvaltiossa olevat käyttäjät voivat soittaa toisessa jäsenvaltiossa sijaitsevaan operaattori- tai neuvontapalveluun. (f) Muiden jäsenvaltioiden luettelopalvelujen käyttö, jossa yhdessä jäsenvaltiossa olevat käyttäjät voivat soittaa toisessa jäsenvaltiossa sijaitsevaan luettelopalveluun. Tämä toiminne on tarjottava henkilötietojen ja yksityisyyden suojaa koskevan lainsäädännön, kuten direktiivin 95/46/EY, mukaisesti. LIITE II JÄSENTELY 11 ARTIKLAN MUKAISTA TIETOJEN JULKAISEMISTA VARTEN 1 OSA Kansalliselle sääntelyviranomaiselle 11 artiklan 2 kohdan mukaisesti toimitettavat tiedot VERKKORAJAPINTOJEN TEKNISET OMINAISUUDET Tiedot yleisesti tarjottavissa verkon liityntäpisteissä käytettävien rajapintojen teknisistä ominaisuuksista, mukaan lukien soveltuvin osin viittaukset vastaaviin kansallisiin ja/tai kansainvälisiin standardeihin tai suosituksiin: - analogisista ja/tai digitaalisista verkoista (a) yksilinjainen liittymä, (b) monilinjainen liittymä, (c) ohivalinta, (d) muut yleisesti tarjottavat liittymät, - digitaalisista monipalveluverkoista (ISDN): (jos tarjolla) (a) eritelmä perus- ja järjestelmäliittymistä S/T-rajapinnoissa, mukaan lukien signalointiprotokolla, (b) tiedot verkkopalveluista, joilla voidaan tarjota puhelintoimintapalveluja, (c) muut yleisesti tarjottavat liittymät, - ja kaikista muista yleisesti tarjottavista liittymistä. Edellä mainittujen tietojen lisäksi, jotka on toimitettava säännöllisesti kansalliselle sääntelyviranomaiselle 11 artiklan 2 kohdassa säädetyllä tavalla, kaikkien kiinteitä yleisiä puhelinverkkoja tarjoavien organisaatioiden on ilmoitettava kansalliselle sääntelyviranomaiselleen ilman tarpeetonta viipymää kaikista erityisistä verkon ominaisuuksista, joiden on havaittu haittaavan päätelaitteiden häiriötöntä toimintaa. Kansallisen sääntelyviranomaisen on annettava nämä tiedot pyydettäessä päätelaitteiden toimittajille. 2 OSA 11 artiklan 3 kohdan mukaisesti julkaistavat tiedot Huomautus: Kansallinen sääntelyviranomainen vastaa sen varmistamisesta, että tämän liitteen tiedot julkaistaan 11 artiklan 3 kohdan mukaisesti. Kansallisen sääntelyviranomaisen on päätettävä, mitkä tiedot televerkkoja ja/tai yleisesti saatavilla olevia puhelinpalveluja tarjoavat organisaatiot julkaisevat ja mitkä tiedot se julkaisee itse. 1. Organisaation nimi ja osoite (organisaatioiden nimet ja osoitteet) Kiinteitä yleisiä televerkkoja ja/tai yleisesti saatavilla olevia puhelinpalveluja tarjoavien organisaatioiden nimet ja pääkonttoreiden osoitteet. 2. Tarjottavat puhelinpalvelut 2.1. Peruspalvelun laajuus Tarjottavien peruspuhelinpalvelujen kuvaus, josta käy ilmi, mistä alkumaksu ja laskutuskauden vuokra koostuvat (esimerkiksi operaattoripalvelut, puhelinluettelot, luettelopalvelut, valikoiva puhelujen esto, eritelty laskutus, ylläpito jne.). Puhelinpalvelun sellaisten valinnaisten toiminteiden ja ominaisuuksien kuvaus, jotka hinnoitellaan erillään perustarjonnasta, mukaan lukien soveltuvin osin viittaukset vastaaviin teknisiin standardeihin tai eritelmiin, jonka mukaisia toiminteet ja ominaisuudet ovat. 2.2. Tariffit Liityntä, kaikki erityyppinen käyttö ja ylläpito sekä yksityiskohtaiset tiedot sovelletuista alennuksista sekä kohdennetuista ja erityistariffijärjestelmistä. 2.3. Korvaus- ja hyvityskäytäntö Mukaan lukien yksityiskohtaiset tiedot tarjottavista korvaus- ja hyvitysjärjestelmistä. 2.4. Tarjottavat ylläpitopalvelutyypit 2.5. Sopimusten vakioehdot Mukaan lukien sopimuksen vähimmäiskesto, jos sellainen on määritetty. 3. Päätelaitteiden verkkoon liittämistä koskevat ehdot Näihin ehtoihin on sisällytettävä täydellinen katsaus päätelaitteiden vaatimuksiin direktiivien 91/263/ETY ja 93/97/ETY säännösten mukaisesti, soveltuvin osin myös asiakkaan tiloissa olevia johtoja ja verkon liityntäpisteen sijaintia koskevat ehdot. 4. Liittymisen ja käytön rajoitukset Näihin ehtoihin on sisällytettävä kaikki 13 artiklan vaatimusten mukaisesti asetetut liittymis- ja käyttörajoitukset. LIITE III TOIMITUSAJAN JA PALVELUJEN LAADUN MITTARIT, MÄÄRITELMÄT JA MITTAUSMENETELMÄT 12 ARTIKLAN VAATIMUSTEN MUKAISESTI >TAULUKON PAIKKA> LIITE IV 33 ARTIKLASSA TARKOITETTU AIKATAULU >TAULUKON PAIKKA> LIITE V VERTAILUTAULUKKO >TAULUKON PAIKKA>